**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre podporu sociálneho začlenenia fyzickej osoby s ťažkým zdravotným postihnutím do spoločnosti predkladá na rokovanie vlády Slovenskej republiky návrh poslancov Národnej rady Slovenskej republiky Jany Žitňanskej, Vladimíry Marcinkovej, Lucie Drábikovej a Ondreja Dostála na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 1478).

Ministerstvo k predloženému poslaneckému návrhu uvádza nasledovné:

**Všeobecne**

Predmetom návrhu zákona je umožniť poskytovanie osobnej asistencie v školách a školských zariadeniach a tak zabezpečiť podporu detí, žiakov a študentov so zdravotným postihnutím pri činnostiach podľa prílohy č. 4 zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „zákon č. 447/2008 Z. z.“). Vzhľadom na rozdielne úlohy asistenta učiteľa a osobného asistenta, ktoré sú podľa predkladateľov nezameniteľné, dochádza k situáciám, že deťom, žiakom/študentom so zdravotným postihnutím nie je počas školského dňa poskytnutá pomoc pri sebaobslužných úkonoch (napr. podávanie jedla, osobná hygiena). Keďže niektoré sebaobslužné úkony zasahujú aj do intímnej sféry dieťaťa, žiaka/študenta so zdravotným postihnutím, je vhodné, aby im ich vykonával osobný asistent, ktorému dôverujú a sú na neho zvyknutí. Možnosť poskytovania osobnej asistencie v školách a školských zariadeniach má podľa predkladateľov prispieť k lepšej integrácii detí so zdravotným postihnutím do vzdelávacieho procesu.

Návrhom zákona sa podľa predkladateľov taktiež navrhuje vytvoriť legislatívne podmienky pre pôsobenie osobných asistentov na školách a v školských zariadeniach. V tejto súvislosti budú školy a školské zariadenia povinné poskytnúť potrebnú súčinnosť osobnému asistentovi.

**Stanovisko**

Ministerstvo nesúhlasí s navrhovanou úpravou § 21 ods. 3 a 4 zákona č. 447/2008 Z. z., nakoľko ju považuje za nesystémovú.

Peňažné príspevky na kompenzáciu je možné poskytnúť iba fyzickej osobe s ťažkým zdravotným postihnutím. Podľa prílohy č. 3 zákona č. 447/2008 Z. z. sa za fyzickú osobu s ťažkým zdravotným postihnutím považuje fyzická osoba, ktorej miera funkčnej poruchy je stanovená najmenej na 50 %. Z uvedeného vyplýva, že nie všetky deti, žiaci/študenti so zdravotným postihnutím, by sa automaticky považovali za fyzickú osobu s ťažkým zdravotným postihnutím.

Poskytnutiu peňažného príspevku na kompenzáciu vždy predchádza individuálne posúdenie konkrétnej osoby, ktoré zahŕňa lekársku aj sociálnu posudkovú činnosť. Pri posudzovaní sociálnych dôsledkov ťažkého zdravotného postihnutia sa súčasne zohľadňuje znevýhodnenie, ktoré má fyzická osoba z dôvodu jej ťažkého zdravotného postihnutia v porovnaní s fyzickou osobou bez zdravotného postihnutia rovnakého veku, pohlavia a za rovnakých podmienok a ktoré nie je schopná z dôvodu ťažkého zdravotného postihnutia prekonať sama. Práve na základe výsledkov zisťovania a posudzovania sociálnej situácie, v rámci ktorej sa uplatňuje individuálny prístup pri posudzovaní potrieb fyzickej osoby, môže príslušný orgán dospieť k záveru, že dve fyzické osoby s rovnakým ťažkým zdravotným postihnutím, ktoré požiadajú o ten istý peňažný príspevok, nemusia byť kompenzované rovnakými kompenzáciami, t. j. rovnakým peňažným príspevkom.

Peňažné príspevky na kompenzáciu nie sú nárokovateľné *ex lege*. Nárok na ne vzniká až na základe právoplatného rozhodnutia.

Peňažný príspevok na osobnú asistenciu je len jednou z foriem riešenia odkázanosti fyzických osôb s ťažkým zdravotným postihnutím na pomoc inej osoby a je poskytovaný len časti detí, resp. žiakov/študentov s ťažkým zdravotným postihnutím. Odkázanosť na pomoc inej fyzickej osoby je riešená aj formou peňažného príspevku na opatrovanie, opatrovateľskou službou alebo poskytovaním sociálnych služieb v zariadení sociálnych služieb (niektoré deti dochádzajú do školy zo zariadení sociálnych služieb, ak je škola mimo priestorov zariadenia sociálnych služieb). Z predloženého návrhu poslancov na úpravu zákona č. 447/2008 Z. z. nie je však vôbec zrejmé, akým spôsobom by bola aj pre ostatné deti, žiakov/študentov so zdravotným postihnutím (prípadne s ťažkým zdravotným postihnutím) zabezpečená porovnateľná pomoc pri sebaobslužných úkonoch počas školského dňa.

Z návrhu zákona nie je zrejmé, či bolo cieľom predkladateľov umožniť poskytovanie osobnej asistencie vo všetkých školských zariadeniach, alebo len v tých, v ktorých je zabezpečovaná záujmová činnosť. Z textu návrhu zákona vyplýva, že výkon osobnej asistencie má byť umožnený aj počas záujmovej činnosti. Na druhej strane, dôvodová správa uvádza, že cieľom predloženej novely zákona č. 447/2008 Z. z. je umožniť poskytovanie osobnej asistencie v školách a školských zariadeniach. V tejto súvislosti je potrebné poukázať na skutočnosť, že záujmová činnosť je zabezpečovaná len v školskom klube detí a centre voľného času, pričom v týchto školských zariadeniach je zabezpečovaná aj výchovno-vzdelávacia činnosť, rekreačná činnosť alebo činnosť zameraná na prípravu detí na vyučovanie a pod. Ak by bol umožnený výkon osobnej asistencie iba v školských zariadeniach, ktoré zabezpečujú záujmovú činnosť, bolo by vylúčené aby osobný asistent poskytoval dieťaťu pomoc napr. v školskej jedálni.

Zastávame názor, že zabezpečiť vzdelávanie detí, resp. žiakov/študentov so špeciálnymi výchovno-vzdelávacími potrebami, vrátane vytvorenia vyhovujúcich podmienok v školách a zabezpečenia pomoci pri prekonávaní bariér, ktoré plynú zo zdravotného postihnutia dieťaťa, resp. žiaka/študenta spadá do kompetencie rezortu školstva. Povinná školská dochádzka končí vo veku 16 rokov dieťaťa, t. j. v čase kedy žiak obvykle navštevuje strednú školu. So zabezpečením podmienok pre vykonávanie výchovnovzdelávacieho procesu súvisí napr. aj stanovenie kritérií pre osoby, ktoré sa tohto procesu môžu zúčastňovať. Aj s ohľadom na tieto skutočnosti boli nastavené podmienky poskytovania peňažného príspevku na osobnú asistenciu v tom zmysle, že pri posudzovaní rozsahu osobnej asistencie nie je možné zohľadniť hodiny, počas ktorých fyzická osoba s ťažkým zdravotným postihnutím navštevuje školu, s výnimkou vysokej školy.

Predkladatelia v dôvodovej správe uvádzajú, že predložený návrh bude mať negatívny vplyv na rozpočet verejnej správy, ktorý však nie je možné vopred presne vyčísliť, nakoľko nie je možné predpokladať, koľko osôb túto možnosť reálne využije.

Odhadované dopady na štátny rozpočet sú uvedené v nasledovných tabuľkách:

|  |
| --- |
| 1. **Aktuálny počet poberateľov, ktorí aktívne čerpajú OA a odhadovaný celkový dopad na štátny rozpočet**

- v prípade, že by súčasný počet poberateľov požiadal o osobnú asistenciu do škôl (predpokladaný denný rozsah 8 hodín) |
|  | **Počet poberateľov** | **Počet poberateľov** | **Počet poberateľov** | **Počet poberateľov** |
| Vek aktívnych poberateľov OA | **1.9.-31.12.2023****4 mesiace** | **Rok 2024****10 mesiacov (školský rok)** | **Rok 2025****10 mesiacov (školský rok)** | **Rok 2026****10 mesiacov (školský rok)** |
| Vek 3-5 | 2 | 3 | 5 | 5 |
| Vek 6-16 | 345 | 390 | 435 | 489 |
| Vek 16-19 | 168 | 198 | 260 | 285 |
| Vek 19-25 | 523 | 600 | 645 | 695 |
| Celkový počet aktuálnych aktívnych poberateľov | **1 038** | **1 191** | **1 345** | **1 474** |
|  |  |  |  |  |
| **Finančný dopad v € spolu** |   **2 887 799** |   **11 044 858** |   **12 472 992** | **13 669 286** |
|  |  |  |  |  |
|  | **Počet poberateľov** | **Počet poberateľov** | **Počet poberateľov** | **Počet poberateľov** |
| Vek osôb, ktoré majú priznanú osobnú asistenciu | **1.9.-31.12.2023****4 mesiace** | **2024****10 mesiacov (školský rok)** | **2025****10 mesiacov (školský rok)** | **2026****10 mesiacov (školský rok)** |
| 3-5 | 2 | 2 | 5 | 5 |
| 6-16 | 400 | 458 | 560 | 680 |
| 16-19 | 230 | 295 | 356 | 410 |
| 19-25 | 650 | 685 | 709 | 750 |
| Celkový počet poberateľov | **1 282** | **1 440** | **1 630** | **1 845** |
|  |   |   |   |   |
| **Finančný dopad v € spolu** | **3 566 627** | **13 363 258** | **15 115 968** | **17 109 792** |
|  |  |  |  |  |
|  |  |  |  |  |
|  | **Počet osôb s ŤZP** | **Počet osôb s ŤZP** | **Počet osôb s ŤZP** | **Počet osôb s ŤZP** |
| Vek osôb, ktoré sú posúdené ako ŤZP podľa zákona 447/2008 Z. z. | **1.9.-31.12.2023****4 mesiace** | **2024****10 mesiacov (školský rok)** | **2025****10 mesiacov (školský rok)** | **2026****10 mesiacov (školský rok)** |
| 3-5 | 1 615 | 1 520 | 1 560 | 1 535 |
| 6-16 | 17 300 | 17 250 | 17 510 | 17 680 |
| 16-19 | 4 980 | 5 210 | 5 420 | 5 620 |
| 19-25 | 11 000 | 10 650 | 10 420 | 10320 |
| Celkový počet poberateľov | 34 895 | 34 630 | 34 910 | 35 155 |
|  |   |   |   |   |
| **Finančný dopad v € spolu** | **83 736 802** | **321 144 768** | **323 741 376** | **326 013 408** |

Je dôvodné predpokladať, že ak by bol osobný asistent prítomný počas celej doby vyučovania v škole, pričom by za celý deň vykonal pre dieťa s ťažkým zdravotným **postihnutím jeden až dva sebaobslužné úkony** (t.j. úkony, ktoré zasahujú do intímnej sféry fyzickej osoby s ťažkým zdravotným postihnutím, ako napr. pomoc pri vyprázdňovaní), bolo by mu potrebné **preplatiť všetky hodiny osobnej asistencie**, ktoré by bol k dispozícií dieťaťu, resp. žiakovi/študentovi s ťažkým zdravotným postihnutím, aj napriek tomu, že by de facto nevykonával žiadnu činnosť osobnej asistencie. **V takomto prípade, ak by bol osobný asistent prítomný v škole cca 5 až 8 hodín denne,  predstavovalo by to výšku peňažného príspevku na osobnú asistenciu cca 552.-EUR až 883,2.-EUR mesačne.** Ak bude činnosti, na ktoré možno poskytnúť peňažný príspevok na osobnú asistenciu vykonávať napr. rodič, (v súčasnosti môže vykonávať osobnú asistenciu najviac štyri hodiny denne), je možné predpokladať, že ročný rozsah hodín osobnej asistencie určený v komplexnom posudku si vyčerpá oveľa skôr (t. j. už počas školského vyučovania).

Je potrebné tiež poukázať na úmysel zákonodarcu pri tvorbe zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov.

Účelom osobnej asistencie je aktivizácia, podpora sociálneho začlenenia fyzickej osoby s ťažkým zdravotným postihnutím a podpora jej nezávislosti a možnosti rozhodovať sa a ovplyvňovať plnenie rodinných rolí, vykonávanie pracovných aktivít, vzdelávacích aktivít a voľnočasových aktivít. Rozsah osobnej asistencie sa určuje podľa činností uvedených v prílohe č. 4 zákona č. 447/2008 Z. z., ktoré si nemôže fyzická osoba s ťažkým zdravotným postihnutím vykonávať sama a počtu hodín, ktoré sú potrebné na ich vykonanie. Výpočet hodín osobnej asistencie musí zodpovedať individuálnym požiadavkám fyzickej osoby s ťažkým zdravotným postihnutím.

Existuje reálny predpoklad, že by došlo k novému preposudzovaniu detí, resp. žiakov/študentov s ťažkým zdravotným postihnutím. Uvedené by predstavovalo neprimeranú administratívnu záťaž nielen pre rodičov (napr. podať písomnú žiadosť na príslušnom úrade práce, sociálnych vecí a rodiny, predložiť doklad preukazujúci časový rozsah školského vyučovania alebo časový rozsah v školskom zariadení pre daný školský rok, ako aj plniť si oznamovaciu povinnosť v prípade akejkoľvek zmeny v skutočnostiach rozhodujúcich na poskytovanie peňažného príspevku na osobnú asistenciu), ale aj pre zamestnancov úradov práce sociálnych vecí a rodiny a posudkových lekárov, ktorých počet je v súčasnosti poddimenzovaný. V roku 2024 by novela zákona mala odhadovaný dopad na štátny rozpočet **321 144 768.-EUR**

Nad rámec svojej vecnej pôsobnosti zastáva ministerstvo názor, že navrhovaná úprava zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov je nepostačujúca, nakoľko sa obmedzuje len na povinnosť školy a školského zariadenia poskytnúť osobnému asistentovi potrebnú súčinnosť. Ako príklad možno uviesť, že návrh zákona sa nezaoberá ustanovením umožnenia prítomnosti osobného asistenta v škole alebo v školskom zariadení a zároveň neustanovuje právo dieťaťa alebo žiaka, na to aby mu bola poskytovaná pomoc osobným asistentom v priestoroch školy a školského zariadenia. Zaradenie navrhovaného ustanovenia § 145a nie je podľa názoru ministerstva vhodné z hľadiska systematiky zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

Zároveň uvádzame, že v súčasnosti sa v legislatívnom procese nachádza materiál Ministerstva školstva, vedy, výskumu a športu Slovenskej republiky „Návrh zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov“, ktorým sa plnia niektoré ciele Plánu obnovy a odolnosti SR schváleného uznesením vlády SR č. 221 z 28. apríla 2021 (komponent 6, ciele reforiem 1, 2 a 3). Jedným z cieľov je aj **„*Definícia konceptu špeciálnych výchovno-vzdelávacích potrieb detí a žiakov a vypracovanie modelu nárokovateľných podporných opatrení vo výchove a vzdelávaní, vrátane systému ich financovania“*.**

Predmetným návrhom sa zavádza systém podporných opatrení, ktoré budú poskytované školou alebo školským zariadením dieťaťu so špeciálnymi výchovno-vzdelávacími potrebami alebo žiakovi so špeciálnymi výchovno-vzdelávacími potrebami potrebné na jeho plnohodnotné zapájanie sa do výchovy a vzdelávania, rozvíjanie kompetencií a plnohodnotné zaradenie sa v škole alebo v školskom zariadení. Zoznam podporných opatrení zahŕňa tie opatrenia, ktoré sú zamerané na poskytnutie podporného opatrenia priamo vo výchovno-vzdelávacom procese pre deti a žiakov so špeciálnymi výchovno-vzdelávacími potrebami a ktoré môžu súvisieť aj s ďalšími personálnymi a materiálno-technickými požiadavkami. Jedným z podporných opatrení je aj **„*zabezpečenie sebaobslužných úkonov v čase výchovno-vzdelávacieho procesu (poskytovanie bude zabezpečovať škola alebo školské zariadenie)“***. V mesiaci apríl 2023 bude návrh novely zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov predložený na prerokovanie výborom Národnej rady Slovenskej republiky. Predpokladaná účinnosť návrhu zákona je 1. september 2023 (aj s ohľadom na začiatok školského roka).

Pre úplnosť informácie uvádzame, že podobné návrhy (týkajúce sa zmeny zákona č. 447/2008 Z. z. - § 21 ods. 3 a 4) boli Národnej rade Slovenskej republiky predložené na rokovanie aj v minulosti (napr. v roku 2015, 2017, 2019) a neboli podporené ani zo strany ministerstva.

Ministerstvo prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády Slovenskej republiky v pripomienkovom konaní. V rámci pripomienkového konania boli Ministerstvom financií Slovenskej republiky a Ministerstvom školstva, vedy výskumu a športu Slovenskej republiky uplatnené nasledovné zásadné pripomienky:

Pripomienka Ministerstva financií Slovenskej republiky:

*„V predloženom návrhu zákona sa navrhuje umožniť poskytovanie osobnej asistencie v školách a školských zariadeniach. Touto zmenou sa rozšíri možnosť poskytovania individuálnej pomoci pre deti v materských školách, pre žiakov na základných školách a pre študentov na stredných školách, ktorú im neposkytuje asistent učiteľa, keďže jeho činnosť je diametrálne odlišná od úkonov osobnej asistencie. Ministerstvo práce, sociálnych vecí a rodiny SR v predkladacej správe uvádza, že finančný vplyv návrhu je v roku 2023 v sume 83 736 802 eur, v roku 2024 v sume 321 144 768 eur, v roku 2025 v sume 323 741 376 eur a v roku 2026 v sume 326 013 408 eur. Ministerstvo práce, sociálnych vecí a rodiny SR ďalej uvádza, že uvedený návrh by predstavoval neprimeranú administratívnu záťaž pre zamestnancov úradov práce a posudkových lekárov, ktorých počet je v súčasnosti poddimenzovaný. V súlade s § 33 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je potrebné v predkladacej správe doplniť aj návrh na úhradu zvýšených výdavkov na jednotlivé rozpočtové roky.“.*

Ministerstvo k pripomienke Ministerstva financií Slovenskej republiky uvádza, že nie je navrhovateľom predmetnej právnej úpravy, preto nemá kompetenciu doplniť predkladaciu správu o údaje predpokladané v § 33 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Ministerstvo dodáva, že aj z dôvodu, že navrhovateľ zákona neuviedol, akým spôsobom by mohli byť pokryté finančné dopady predloženého návrhu zákona, odporúča vláde Slovenskej republiky vysloviť s predmetným návrhom zákona nesúhlas.

Pripomienky Ministerstva školstva, vedy, výskumu a športu Slovenskej republiky:

1. „*Slová „školského vyučovania alebo záujmovej činnosti“ žiadame nahradiť slovami „výchovno-vzdelávacieho procesu a ostatných činností v škole alebo školskom zariadení“.*

*Túto pripomienku považujeme za zásadnú.*

*Odôvodnenie:*

*Úprava zahŕňa aj ďalšie situácie, pri ktorých je v škole potrebná osobná asistencia žiakovi alebo dieťaťu s ťažkým zdravotným postihnutím ako aj umožňuje poskytovanie osobnej asistencie v školských zariadeniach, ktoré nevykonávajú záujmovú činnosť (napr. školské jedálne).“*

K predmetnej pripomienke ministerstvo uvádza, že pripomienku obdobného charakteru odporúča uplatniť vláde Slovenskej republiky, s tým rozdielom, že nekonkretizuje, že má ísť o výkon osobnej asistencie počas výchovno-vzdelávacieho procesu a ostatných činností v škole alebo školskom zariadení. Formulácia navrhovaná ministerstvom je postačujúca, nakoľko umožňuje výkon osobnej asistencie v škole a školskom zariadení, bez ohľadu na činnosti, resp. procesy ktoré sa v nich uskutočňujú.

1. „*Žiadame zohľadniť aj deti a žiakov, ktorým sa neposkytuje celoročne poskytovaná sociálna služba. Zároveň žiadame upraviť prílohu č. 4 zákona č. 447/2008 Z. z. V tejto súvislosti žiadame spresniť, pri ktorých činnostiach má škola alebo školské zariadenie poskytovať osobnému asistentovi súčinnosť, či má byť osobný asistent pri dieťati počas celej výchovno- vzdelávacej činnosti.*

*Túto pripomienku považujeme za zásadnú.*

*Odôvodnenie:*

*Podľa predloženého návrhu by sa osobná asistencia týkala len fyzickej osoby s ťažkým zdravotným postihnutím, ktorej sa poskytuje celoročná pobytová sociálna služba. Netýkala by sa osobnej asistencie poskytovanej iným fyzickým osobám s ťažkým zdravotným postihnutím, t. j. detí a žiakov, ktoré sú napr. v domácom prostredí. Zároveň návrh v súvislosti s výkonom osobnej asistencie v škole primerane neupravuje prílohu č. 4 zákona č. 447/2008 Z. z. - zoznam činností na účely určenia rozsahu potrebnej osobnej asistencie.*“

K predmetnej pripomienke ministerstvo uvádza, že cieľom návrhu novely zákona č. 447/2008 Z. z. je vo všeobecnosti úprava podmienok poskytovania peňažného príspevku na osobnú asistenciu za účelom možnosti vykonávania osobnej asistencie aj v materských, základných a stredných školách a školských zariadeniach. Ministerstvo zároveň dodáva, že navrhovaná úprava sa netýka len fyzických osôb s ťažkým zdravotným postihnutím, ktorým sa poskytuje celoročná sociálna služba. V tejto súvislosti je potrebné poukázať na to, že úpravami § 21 ods. 3 písm. a) druhého bodu a § 21 ods. 4 sa navrhuje umožniť vykonávanie osobnej asistencie v škole alebo školskom zariadení aj v prípade detí, ktoré sú napr. v domácom prostredí, resp. detí pre ktoré sú vykonávané opatrenia v zariadení sociálnoprávnej ochrany detí a sociálnej kurately pobytovou formou na základe rozhodnutia súdu. K časti pripomienky, v ktorej pripomienkujúci subjekt žiada o spresnenie prílohy č. 4 zákona č. 447/2008 Z. z. ministerstvo uvádza, že nepovažuje za potrebné upravovať predmetnú prílohu a ustanoviť v nej, pri ktorých činnostiach má škola alebo školské zariadenie poskytovať osobnému asistentovi súčinnosť. Postavenie školy a školského zariadenia a úlohy pedagogických zamestnancov v rámci výchovno-vzdelávacieho procesu vyplývajú zo školského zákona, resp. zo súvisiacich právnych predpisov. Znenie prílohy č. 4 zákona č. 447/2008 Z. z považuje ministerstvo aj v kontexte navrhovanej právnej úpravy za dostatočné.

Ministerstvo súčasne odporúča vláde Slovenskej republiky uplatniť nasledujúce legislatívno-technické pripomienky.

1. V názve návrhu zákona sa vypúšťajú slová „a dopĺňa“.

*Odôvodnenie:*

*Legislatívno-technická pripomienka, ktorou sa precizuje názov návrhu zákona.*

1. V úvodnej vete k čl. I sa za slovami „zákona č. 400/2022 Z. z.“ slovo „a“ nahrádza čiarkou a za slová „zákona č. 401/2022 Z. z.“ sa vkladajú slová „a zákona č. 96/2023 Z. z.“ a vypúšťajú sa slová „a dopĺňa“.

*Odôvodnenie:*

*Legislatívno-technická pripomienka, ktorou sa precizuje znenie úvodnej vety k čl. I.*

1. V čl. I bod 1 znie:

„1. V § 21 odsek 3 znie:

„(3) Do rozsahu hodín osobnej asistencie sa nezapočítavajú hodiny osobnej asistencie, počas ktorých sa fyzickej osobe s ťažkým zdravotným postihnutím poskytuje ambulantná forma sociálnej služby v zariadení sociálnych služieb alebo týždenná pobytová sociálna služba. Fyzickej osobe s ťažkým zdravotným postihnutím, ktorej sa poskytuje celoročná pobytová sociálna služba, možno poskytnúť osobnú asistenciu na jej sprevádzanie do školy alebo do školského zariadenia, zo školy alebo zo školského zariadenia a na vykonávanie úkonov osobnej asistencie v škole alebo v školskom zariadení, ak je škola alebo školské zariadenie mimo priestorov zariadenia sociálnych služieb.1a) Ak sú pre fyzickú osobu s ťažkým zdravotným postihnutím vykonávané opatrenia alebo jej je poskytovaná starostlivosť v zariadení sociálnoprávnej ochrany detí a sociálnej kurately,33) možno do rozsahu hodín osobnej asistencie započítať len hodiny osobnej asistencie pre fyzickú osobu s ťažkým zdravotným postihnutím,

1. pre ktorú sú vykonávané opatrenia v zariadení sociálnoprávnej ochrany detí a sociálnej kurately pobytovou formou na základe rozhodnutia súdu, a to
2. v domácom prostredí zamestnanca tohto zariadenia,
3. na sprevádzanie do školy alebo do školského zariadenia, zo školy alebo zo školského zariadenia a na vykonávanie úkonov osobnej asistencie v škole alebo v školskom zariadení, ak je škola alebo školské zariadenie mimo priestorov tohto zariadenia,
4. ktorej sa poskytuje starostlivosť po skončení výkonu rozhodnutia súdu dovŕšením plnoletosti v zariadení sociálnoprávnej ochrany detí a sociálnej kurately.“.“.

*Odôvodnenie:*

*Z dôvodovej správy k návrhu zákona vyplýva, že jeho cieľom je umožnenie poskytovania osobnej asistencie v škole a v školskom zariadení vo všeobecnosti, teda nielen počas vyučovania, resp. pri výkone záujmovej činnosti, tak ako to predkladatelia vyjadrili v samotnom návrhu zákona. Vzhľadom k tomu, že záujmová činnosť je zabezpečovaná iba v niektorých školských zariadeniach, navrhuje sa rozšírenie možnosti poskytovania osobnej asistencie aj na ostatné školské zariadenia. Pripomienkou sa zároveň zosúlaďuje text návrhu zákona s úpravou obsiahnutom v zákone č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. Zároveň sa navrhuje zosúladiť druhú vetu predmetného ustanovenia s písmenom a) druhým bodom.*

**Záver**

Vzhľadom na uvedené, ministerstvo odporúča vláde Slovenskej republiky vysloviť s návrhom poslancov Národnej rady Slovenskej republiky Jany Žitňanskej, Vladimíry Marcinkovej, Lucie Drábikovej a Ondreja Dostála na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 1478) **nesúhlas**.